Een dood, talle beseer na voertuig rol; N1 gesluitFoto: Emer-G-Med-nooddienste Minstens een persoon is dood en talle beseer toe ŉ minibus-taxi op die N1-Suid in Midrand, noord van Johannesburg, gerol het. Max Cohen, woordvoerder van Emer-G-Med-nooddienste wat tans op die toneel is, het gesê paramedici het omstreeks 10:15 by die toneel opgedaag. Die bestuurder van die taxi het glo beheer oor die voertuig verloor nadat ŉ band gebars het. “Talle passasiers is beseer en een persoon is op die toneel dood verklaar. Paramedici is tans besig om beseerdes op die toneel te stabiliseer. Sommige is in ŉ kritieke toestand,” het Cohen gesê. Hy het gesê een van die kritiek beseerde pasiënte is reeds per helikopter na ŉ hospitaal vervoer. ŉ Tweede pasiënt sou ook deur ŉ Netcare 911-helikopter ook na ŉ hospitaal geneem word. Cohen het teen 11:00 bevestig dat die N1-Suid tussen Allandaleweg en die Buccleuch-wisselaar gesluit is. Swaar verkeervertragings kan in die gebied verwag word en motoriste word aangeraai om alternatiewe roetes te gebruik.